यूरोपियन की निगाह में असभ्य माने जाने वाले एशिया के बढ़ते कद और महत्व को पहचानते हुए अमेरिका भी अपनी विदेश नीति में बदलाव करते हुए ‘लुक एशिया की राह पर चल पड़ा है। इसी क्रम में पिछले दिनों अमेरिकी राष्ट्रपति ने एशिया की तीन उभरती हुई शक्तियों भारत, इंडोनेशिया और दक्षिण कोरिया से संबंध सुधारने के लिए इन देशों की यात्रा की, लेकिन इन सब बातों से अलग लंदन स्कूल ऑफ इकोनॉमिक्स (एलएसई) में खूबसूरती का इंटेलीजेंसी से संबंध तलाशने के नाम पर जो रिजल्ट सामने आया है वह एक बार फिर सभ्यता, शिक्षा और नई खोज को खूबसूरत लोगों की बपौती साबित करने की कोशिश की तरह है। अब तक माना जाता था कि किसी के दिमाग के तेज होने का खूबसूरती से कोई तअल्लुक नहीं है, ‘लंदन स्कूल ऑफ इकोनॉमिक्स (एलएसई) द्वारा कराए गए अध्ययन में पाया गया है कि खूबसूरत स्त्री-पुरुष ज्यादा बुद्धिमान होते हैं और उनका आईक्यू औसत से 14 प्वाइंट अधिक होता है। ‘इंटेलीजेंस पत्रिका के मुताबिक खूबसूरत जोड़ों के बच्चे सुंदर भी होते हैं और बुद्धिमान भी। इन गुणों का उनकी आगे तक की पीढिय़ों में आनुवांशिक रिश्ता रहता है। वेबसाइट ‘डेली मेल डॉट को डॉट युके की रिपोर्ट में समाचार पत्र ‘संडे टाइम्स के हवाले से एलएसई की शोधकर्ता संतोषी कनाजावा कहती हैं कि शारीरिक अकर्षण सामान्य बुद्धि से महत्वपूर्ण सकारात्मक ढंग से जुड़ा हुआ है। फिर चाहे इस पर सामाजिक वर्ग, शरीर के आकार और स्वास्थ्य का नियंत्रण हो अथवा नहीं। इस अध्ययन में पाया गया है कि शारीरिक रूप से आकर्षक दिखने वाले पुरुषों का आईक्यू औसत से 13.6 प्वाइंट अधिक होता है, जबकि खूबसूरत दिखने वाली महिलाओं का आईक्यू औसत से 11.4 प्वाइंट अधिक होता है। कनाजावा के ये परिणाम ‘नेशनल चाइल्ड डेवलपमेंट स्टडी पर आधारित हैं। इसमें 17,419 लोगों पर 1958 में मार्च में उनके जन्म के समय से एक सप्ताह तक के लिए नजर रखी गई थी। बताया गया है कि इन लोगों ने अपने बाल्यकाल और व्यस्क अवस्था की शुरुआत में शैक्षिक प्रगति, बौद्धिकता और शारीरिक दिखावट से सम्बंधित कई परीक्षाएं दीं। अमेरिका के ‘नेशनल लांगीट्यूडिनल स्टडी ऑफ एडोलीसेंट हेल्थ के ऐसे ही अध्ययन में 35,000 युवा अमेरिकियों को शामिल किया गया था। कनाजावा का कहना है कि खूबसूरत लोगों के अधिक बुद्धिमान होने की उनकी बात शुद्ध रूप से वैज्ञानिक है।